Beurtkrag: Dié dorpe binnekort geraakArgieffoto Talle dorpe in die Vrystaat se kragvoorsiening gaan binnekort weer vir tydelike periodes onderbreek word nadat ŉ vroeëre ooreenkoms met Eskom nie nagekom is nie. Altesaam sewe munisipaliteite in dié provinsie gaan glo vanaf 27 September hierdeur geraak word. Dié munisipaliteite is Nala (Bothaville en Wesselsbron), Mantsopa (Ladybrand, Excelsior en Tweespruit), Nketoane (Reitz, Lindley en Petrus Steyn), Dihlabeng (Bethlehem, Paul Roux en Rosendal), Moqhaka (Kroonstad, Steynsrus en Viljoenskroon), Tokologo (Boshof en Dealesville) en Masilonyana (Brandfort, Verkeerdevlei, Winburg en Theunissen). Eskom waarsku inwoners en sakelui om sover moontlik voorsorg te tref om nie verliese te ly nie. Veral Brandfort is gereeld in die nuus omdat daar ook geen water in die krane is nie, of as daar is, dit so vrot is dat dit mense siek maak. Die feit dat die munisipaliteit nie geld het om chemikalieë te koop om in die water te gooi nie, speel gereeld ŉ rol. Vroeër vanjaar is ook berig dat boere self ingespring het om skade aan Brandfort se strate te herstel.